Voidaan. Sosiaali- ja terveydenhuollon yhteinen palvelu ei kuitenkaan tarkoita sitä, että kaikki tekisivät samaa työtä tai ettei sosiaalihuoltolain ja terveydenhuoltolain säännöksiä tarvitsisi noudattaa. Yhteisessä palvelussa asiakas on yhteinen ja palvelua toteutetaan samanaikaisesti tai yhdessä, mutta kunkin ammattilaisen tulee tunnistaa ja ymmärtää oma tehtävänsä kokonaisuudessa.
Terveydenhuollon osalta on tärkeää varmistaa, että tällaisessa yksikössä toteutettu terveydenhuolto on kiinteä osa terveydenhuollon hoitoketjuja ja kokonaisuuksia. Vastaavasti on varmistettava, että sosiaalihuollon osalta toteutuvat tarpeen mukaan myös yleiset sosiaalihuollon palvelut.
Psykiatrisissa yksiköissä (osastot ja avohoito) työskentelee yleensä sosiaalityöntekijöitä osana terveydenhuollon työryhmää. Tällöin yleensä on kyse sisällöllisesti terveydenhuollon työstä (terveyssosiaalityö), eikä siis tällöin kyse ole sosiaali- ja terveydenhuollon yhteisestä palvelusta.  Kun puhutaan yhteisestä palvelusta, tulisi sen tarkoittaa, että yksikössä olisi tosiasiallisesti saatavissa sekä sosiaalihuoltolain että terveydenhuoltolain mukaisia palveluja.